**PRESS-RELIZ**

**Oʻzbekiston Respublikasi Prezidentining Farmoni**

**“Qishloq xo‘jaligi ekin maydonlari unumdorligini oshirish, tarmoqqa investitsiyalar jalb qilish uchun qulay shart-sharoit yaratish bo‘yicha navbatdagi chora-tadbirlar to‘g‘risida”***PF-18, 03.02.2025-y*

Mazkur farmon bilan **belgilandi**:

Soliq qo‘mitasi bir oy muddatda o‘z axborot tizimlarida yer uchastkasida yetishtiriladigan qishloq xo‘jaligi mahsulotlari turlari va hajmlari, shuningdek, realizatsiya qilingan mahsulotlar haqidagi ma’lumotlarni kiritib borish uchun texnik imkoniyatini ta’minlasin.

2025-yil 1-iyulga qadar xalqaro moliya institutlari ekspertlarini jalb qilgan holda 2026-yil uchun soliq siyosatining asosiy yo‘nalishlarini ishlab chiqishda quyidagilarni nazarda tutsin:

xalq deputatlari Kengashlari qarorlari bilan qishloq xo‘jaligiga mo‘ljallangan yer uchastkalari uchun yer solig‘i stavkalariga nisbatan **oshiruvchi** va **pasaytiruvchi** koeffitsiyentlar qo‘llash;

ijaraga berilgan yer uchastkasining normativ qiymati va tuproq bonitet bali oshganda — yuridik shaxslardan olinadigan yer solig‘i miqdorini oshirmaslik, ya’ni ijaraga berilgan paytdagi normativ qiymatga asosan soliq hisoblash;

ijaraga berilgan yer uchastkasining normativ qiymati va tuproq bonitet bali tushib ketganda — yuridik shaxslardan olinadigan yer solig‘i miqdorini mutanosib ravishda uch karragacha oshirish;

Soliq qo‘mitasining axborot tizimiga kiritgan holda realizatsiya qilinganligi tasdiqlangan mahsulot hajmi yer uchastkasining normativ hosildorligiga mos bo‘lgan taqdirda — yuridik shaxslardan olinadigan yer solig‘ini belgilangan bazaviy stavkada hisoblash;

Soliq qo‘mitasining axborot tizimiga kiritgan holda realizatsiya qilinganligi tasdiqlangan mahsulot hajmi yer uchastkasining normativ hosildorligiga nisbatan ko‘p yoki kam bo‘lgan taqdirda — yuridik shaxslardan olinadigan yer solig‘iga bazaviy stavkaga nisbatan mutanosib ravishda uch karragacha **kamaytiruvchi** va uch karragacha **oshiruvchi koeffitsiyentlar** qo‘llash.

Organik mahsulotlar yetishtirish uchun Global G.A.P, GMP, FSCC, HACCP, Halal, Organik va boshqa xalqaro darajada tan olinadigan sertifikatlarni olgan dehqon, fermer xo‘jaliklari va qishloq xo‘jaligi korxonalariga ijaraga berilgan yer uchastkalari uchun 2028-yil 1-yanvarga qadar yer solig‘i 50 foiz miqdorda to‘lanadi.